钦定古今图书集成/明伦汇编/闺媛典/第322卷 > 皇清五十五 > 徐寿隆妻罗氏
## 钦定古今图书集成/明伦汇编/闺媛典/第322卷 > 皇清五十五 > 徐寿隆妻罗氏

按《宁化县志》：“罗氏，徐家山徐寿隆妻。寿隆性笃孝，罗与同志。不数年，隆母黄没，隆哀毁过礼，不三月而殒。罗放声一号而绝，久乃苏。或慰解之，罗曰：‘无扰我，我哀绝，徐徐自生耳’。自是每恸每绝以为常。翁福宁泣叹曰：‘妇存犹吾儿也，妇死吾乃无生矣’！” 涕汍澜不止。其兄世瞻泣语之曰：“汝翁年高，汝夫以哀死，知母而不知有父，愚孝耳。汝又从之，是重夫以不孝，两孤立龀，若弃之又不慈，慈孝两失，贤妇不为也。勉之。” 罗氏曰：“诺。” 遂辍泣莅事，送往事居，无有愆失。翁有田十数亩，仅给衣食，族小觊觎之，谋夺妇志，将不利其二孤。罗截发以矢曰：“吾志若移，视此发；欲侵吾孤，亦视此发。” 族小乃息。徐家山自开邑来，无习举业者。罗氏令长子又靖学《帖括》，村人目笑之，对曰：“读书犹播种耳，种无不获者。今谓制科之文，不宜于徐山之人，犹谓都邑之糓，不芽于徐山之土也，理乎？” 课又靖益勤。顺治甲午，又靖补郡诸生。次子明登饶心计，坐筹亩浍，而辐辏转输，以佐母虀盐。罗氏仍绩织不自暇。室苟完矣，而明登顿夭。未几，又靖复亡。遗二孤孙曰世桢、曰瑸罗，年近七十，犹勤抚之，勉以力学，与二媳均劳。康熙辛酉、癸亥，世桢与瑸相继为诸生，而瑸且得冠军种，必有获，不益信乎？初，罗氏哭夫时，死者数矣。天惜其死，特𢌿以诸艰，截发拒暴，咽泪吞声，目无干睫，几至丧明，孤子方见头角，孤孙适又伶仃，卒能抚之成立，年八十有二。